[{"text_idx": "#000001", "text": "Ni staras en solidaro kun rifug\u0302intoj, kiuj ajn, kie ajn, kiam ajn. Ni honoras ilin, memorante iliajn kondic\u0302ojn kaj suferojn, kaj ankau\u0306 iliajn forton kaj kurag\u0302on. C\u0302iuj rifug\u0302intoj povu trovi landon kiu vere bonvenigas kaj gastigas ilin \u2013 kiu rekonas ilian homecon kaj invitas ilin partopreni kaj kunlabori por la evoluigo de la socio."}, {"text_idx": "#000002", "text": "Lau\u0306 Unuig\u0302intaj Nacioj, dum c\u0302iu minuto, dudek homoj fug\u0302as pro milito, persekutado au\u0306 teroro. La rajto de rifug\u0302intoj estas la rajto trovi sekurecon: tiu estas rajto de ni c\u0302iuj. Tiu rajto estas senkondic\u0302a homa rajto \u201csen kia ajn diferencigo, c\u0302u lau\u0306 raso, hau\u0306tkoloro, sekso, lingvo, religio, politika au\u0306 alia opinio, nacia au\u0306 socia deveno, posedaj\u0302oj, naskig\u0302o au\u0306 alia stato\u201d \u2013 lau\u0306 la vortoj de la Universala Deklaracio de Homaj Rajtoj."}, {"text_idx": "#000004", "text": "Necesas agnoski la rajtojn de rifug\u0302intoj kaj enmigrintoj, kaj kompreni ilian rolon por socia plibonigo por c\u0302iuj. En la nuntempaj socioj, pli kaj pli diversaj, la kapablo interkomprenig\u0302i estas esenca por konstrui komunajn celojn kaj samtempe respekti diferencojn. Pro tio ni uzas la Internacian Lingvon Esperanto, kiu ebligas tutmondan dialogon pri tutmondaj problemoj en vere tutmonda forumo, kiel ekzemple en niaj kongresoj kaj renkontig\u0302oj. Tiu utiligo de tergloba lingvo por esplori terglobajn demandojn reprezentas kunfluon de valoroj, kapablon senpartie pridiskuti kaj komune solvi mondajn problemojn, sekve elvokante la valorojn de la tutmonda homa komunumo."}, {"text_idx": "#000005", "text": "Ni fortigu nian komunan homecon kaj decidu pri la vojo de solidareco kaj homaj rajtoj, por malhelpi mistrakton kaj por krei pli bonan mondon por c\u0302iuj."}, {"text_idx": "#000010", "text": "Demonstraj versioj de \u201cLa Ondo\u201d"}]